KIRJALLINEN KYSYMYS E-2242/02 esittäjä(t): James Nicholson (PPE-DE) neuvostolle. Pohjoiskorealaisten pakolaisten vaino.



Virallinen lehti nro 137 E , 12/06/2003 s. 0059 - 0059



KIRJALLINEN KYSYMYS E-2242/02 esittäjä(t): James Nicholson (PPE-DE) neuvostolle (23. heinäkuuta 2002) Aihe: Pohjoiskorealaisten pakolaisten vaino Noin 150 000 pakolaisen uskotaan piileskelevän Kiinan ja Pohjois-Vietnamin rajalla Kiinan puolella rajaa. Kiina on evännyt heiltä pakolaisen aseman, ja jos heidät vangitaan ja palautetaan Pohjois-Vietnamiin, he joutuvat alttiiksi raakalaismaiselle ja epäinhimilliselle kohtelulle. Jos heidän epäillään olleen missään tekemisissä kristittyjen kanssa, heihin kohdistetaan erityisen raakalaismaisia rangaistuksia. On havaittu, että kristityksi kääntyneitä vankeja voi uhata ankara kidutus, siirto kauhistuttaville työleireille tai summittainen teloitus. Voiko neuvosto ilmoittaa, mitä vetoomuksia Kiinan ja Pohjois-Vietnamin viranomaisille on esitetty näiden pakolaisten ahdingosta, ja kertoa, mitä sitoumuksia on tehty, jotka osoittaisivat tällaisen epäinhimillisen kohtelun loppuvan? Vastaus (6. helmikuuta 2003) 1. Neuvosto on tietoinen Pohjois-Korean pakolaisten vaikeasta tilanteesta ja on samaa mieltä ongelmista, joita arvoisa parlamentin jäsen on ottanut esille kysymyksessään. EU on toistuvasti ottanut vakavat huolenaiheensa esille korkean tason yhteydenpidossa Beijingin ja Pjongjangin kanssa. EU kehottaa edelleen molempia osapuolia kunnioittamaan ihmisoikeuksia sekä kansainvälistä humanitaarista oikeutta ja pakolaisoikeutta, joiden osapuolina ne ovat, riippumatta siitä ovatko rajanylitysten syyt luonteeltaan humanitaarisia vai poliittisia. 2. EU otti asian esille Pohjois-Korean kanssa viimeisimmän EU:n edustustojen päälliköille toukokuun puolivälissä järjestetyn ihmisoikeuksia koskevan tiedotustilaisuuden aikana ja vuoden 2002 kesäkuun puolivälissä, kun EU:n troikka vieraili viimeksi Pjongjangissa. Tällöin EU kehotti erityisesti Pohjois-Koreaa kunnioittamaan niiden henkilöiden ihmisoikeuksia, jotka on pidätetty rajalla tai jotka Kiina on pakottanut palaamaan kotimaahan. EU kehotti lisäksi Pohjois-Korean hallitusta jatkamaan ponnisteluja eristyneillä, lähellä Kiinan rajaa olevilla alueilla asuvan väestönsä elintason kohottamiseksi. 3. EU on myös käynyt useita avoimia ja yksityiskohtaisia keskusteluja Kiinan viranomaisten kanssa sekä EU:n säännöllisen poliittisen vuoropuhelun että ihmisoikeuksia koskevan vuoropuhelun yhteydessä. Viimeksi Madridissa maaliskuun alkupuolella pidetyssä istunnossa EU pyysi Kiinaa asennoitumaan pragmaattisesti niihin turvapaikanhakijoihin, jotka etsivät turvaa EU:n suurlähetystöistä, ja käsittelemään ongelmien perussyitä kaikkia 28. heinäkuuta 1951 tehdyn pakolaisten asemaa koskevan yleissopimuksen mukaisia velvoitteita kunnioittaen. EU pyysi, että Beijing kannustaa Pohjois-Koreaa luopumaan kotimaahan palaavien rankaisemisesta, ja ilmoitti toivovansa, että pakolla toteutettuja palauttamisia ei jatketa niin kauan kuin rangaistukset ovat käytössä. Lopuksi EU ilmoitti olevansa valmis työskentelemään Kiinan viranomaisten, kansalaisjärjestöjen ja YK:n järjestöjen kanssa pohjoiskorealaisten tilanteen parantamiseksi Kiinassa.